google/wiki40b huggingface dataset:
Propensitet

Propensitet (via engelsk propensity fra latin propensio = «hang, tilbøyelighet») kan forstås som «virkeliggjøringspotensialet» til en hendelse, og er en tolkning av sannsynlighet som en objektiv fysisk størrelse. Forslaget om å tolke sannsynligheter som propensiteter går tilbake til Karl Popper, men lignende tanker finner man allerede hos Charles Peirce.
Popper brukte begrepet propensitet for å referere til det iboende «virkeliggjøringspotensialet» (eller «tilbøyeligheten til å skje») som mange naturlige prosesser har: Noen hendelser skjer ikke med ren nødvendighet, men med en viss sannsynlighet, som enten virkeliggjøres eller ikke. Menneskelig aktivitet kan påvirke slike propensiteter (dvs. bidra til mulige hendelsers virkeliggjøring), mens andre er helt uavhengig av menneskelig inngripen (f.eks. radioaktivt henfall). Virkeliggjøringa av en slik hendelse avhenger av egenskapene av de involverte objektene (f.eks. om en spillterning er ideal) og rammebetingelsene (f.eks. beskaffenheten til underlaget som terningen kastes på).
Popper innførte propensitetsbegrepet opprinnelig fordi han lette etter en objektiv tolkning av kvantemekanikken (som alternativ til den subjektivistiske København-tolkninga). Senere brukte han propensiteter også som et ledd i forklaringa av menneskers frihet.
Som tolkning av sannsynlighet står propensitet i sterk kontrast til de mest utbredte andre tolkningene: I motsetning til frekventistisk sannsynlighet (som forstår sannsynlighet som den relative hyppigheten av en type hendelser) kan også en unik hendelse ha en propensitet. I motsetning til bayesiansk sannsynlighet (som forstår sannsynlighet som den subjektive overbevisningsgraden om at en usikker hendelse kommer til å intreffe) er en propensitet en objektiv størrelse.
Når propensitet beskrives som en «objektiv fysisk størrelse» (Popper sammenligner den med kraftfelt), så ligger i dette at den beskriver en reelt «uavgjort» situasjon. Ifølge de andre synene tolkes en sannsynlighet (så sant den er større enn null og mindre enn én) vanligvis som uttrykk for vår mangelfulle kunnskap: Vi vet ikke om hendelsen kommer til å inntreffe, men det er forutbestemt at den enten inntreffer (dvs. «egentlig» har en sannsynlighet på 1) eller uteblir (dvs. «egentlig» har en sannsynlighet på 0). Dette forutsetter et fullstendig determinert univers. Propensiteter tar derimot høyde for at universet ikke er (fullstendig) determinert, og at enkelte hendelser er usikre fra naturens side.
Blant filosofene og matematikerne som har videreført og forsvart propensitetstolkninga av sannsynlighet, finner man Ronald Giere, Donald Gillies, Ian Hacking og David Miller.
Anne Grosvold

Personalia

Grosvold har tre søstre som er mye eldre enn hun er, siden hennes mor fikk henne da hun var 48 år. Hun har en datter, Johanne, som jobber for Reuters i London.
De britiske Jomfruøyers flagg

De britiske Jomfruøyers flagg er en britisk Blue Ensign med koloniens våpenskjold i den fire enden av flaggduken. Våpen og flagg ble gitt De britiske Jomfruøyer 15. november 1960. Våpenskjoldet viser til den hellige Ursula, som legenden forteller var en britisk prinsesse. Ursula holder en lampe og er flankert av elleve flere slike, noe som viser til de 11 000 jomfruer som led martyrdøden sammen med henne.
Fra flagget ble innført og fram til 1999 satt våpenmerket i en hvit skive. Dette var også tilfelle for de fleste andre særmerkede britiske flagg for kolonier. Tradisjonen med å sette våpenet på en hvit skive skal skyldes at den britiske marinens offisielle flaggbok, Flags of all nations, hadde for vane å vise merkene som satt i flaggene på en rund, hvit bakgrunn. Selv om dette bare var en illustrasjonsteknisk måte å vise merkene, ble det i praksis tolket som at hele skiven skulle være med i flagget. Framstillingen av flaggene ble endret med 1999-utgaven av Flags of all nations, da merkede britiske flagg nå ble framstilt med våpenet direkte mot flaggduken. For å bedre muligheten for identifikasjon ble også merkets størrelse økt.

Handelsflagg

De britiske Jomfruøyer har et separat handelsflagg (Red Ensign).

Guvernørens flagg

Guvernøren, koloniens øverste myndighet og kronens representant, fører eget flagg etter samme modell som øvrige guvernører i britiske besittelser. Det vil si det britiske unionsflagget med koloniens våpenskjold omgitt av en krans i midten.
Ebaeides

Utseende

Nokså små, mørkt brunspraglete trebukker. Antennene er lengre enn kroppen, temmelig kraftige, på innersiden med en brem av lange hår. Pronotum er tønneformet, noe bredere enn langt, uten tenner på sidene. Dekkvingene er parallellsidige.

Utbredelse

Slekten lever i Sørøst-Asia, fra Vest-Malaysia i vest til Java i øst.
Dyrenes Beskyttelse

Dyrenes Beskyttelse oppsto som dyrevernorganisasjon da Foreningen til Dyrenes Beskyttelse (stiftet 1859) og Foreningen Dyrenes Beskytter (stiftet 1893) slo seg sammen i 1985. Denne organisasjonen slo seg videre sammen med Norges Dyrevernforbund i 1992, under navnet Dyrebeskyttelsen Norge.
Rail Baltica

Rail Baltica er en av de prioriterte prosjektene i EUs Transeuropeiske transportnett (TEN-T). Prosjektet er ment å skulle forbinde Finland, Baltikum og Polen, og forbedre forbindelsen mellom Sentral- og Øst-Europa med Tyskland. Prosjektet fremstiller en sammenhengende jernbaneforbindelse fra Tallinn i Estland til Warszawa i Polen, via Latvia og Litauen. Strekningen mellom Helsingfors og Tallinn betjenes av eksisterende ferger. Det er foreslått en fremtidig jernbanetunnel, Helsingfors-Tallinn-tunnelen, mellom de to byene. Jernbanestrekningen fra Tallinn til Warszawa vil bli minst 950 km.

Finansiering

Prosjektet skal finansieres av de berørte landene og av EU gjennom budsjettet til TEN-T, (124 millioner euro) og kapital beregnet på nye medlemsstater i EU. Den totale kostnaden vil bli på minst 5 milliarder euro. Den første fasen vil fullføres i 2013, og andre fase i 2020.

Muligheter

Rail Baltica vil gjøre det mulig å flytte store deler av regionens godstrafikk fra vei til bane, som på det nåværende tidspunkt transporteres nordover mot Russland av tunge lastebiler. I Polens tilfelle kjører lastebilene på lokale veier gjennom tettsteder i regionen Podlasie, noe som er trafikkfarlig. Å flytte transporten over på jernbane vil øke sikkerheten på lokalveiene, samtidig som man får lavere utslipp og drivstofforbruk. I tillegg vil man få en fornuftig og komfortabel passasjertrafikk, noe som ikke eksisterer nå.
Rail Baltica kan bli et bærekraftig alternativ til den planlagte motorveien Via Baltica, som er kontroversiell på grunn av miljøhensyn. Jernbanen vil ha sosiale og økonomiske fortrinn, i tillegg til å forbedre miljøet.

Problemer

Et av problemene ved prosjektet er at de baltiske landenes eksisterende jernbanenettverk må bygges om fra det russiske systemet med 1520 mm sporvidde til 1435 mm normalspor.
Curly Howard

Karriere

Howard sluttet seg til gruppen Ted Healy and his Stooges i 1932 for å erstatte sin bror Shemp Howard. Første filmopptak han gjorde  med Ted Healy and His Stooges var Nertsery Rhymes (1933), etterfulgt av Beer and Pretzels (1933), regissert av Jack Cummings.  
I 1934 skilte han lag med Ted Healy, og begynte å arbeide sammen med The Three Stooges.
Curly Howard, Larry Fine og Moe Howard spilte sammen i 97 kortfilmer mellom 1932 og 1947.
Han opptrådte sammen med sine brødre ​​Moe og Larry i filmer som Fugitive Lovers (1934) og Time Out for Rhythm (1941).
Lori Piestewa

Bakgrunn

Lori Piestewa ble født og vokste opp i Tuba City i Arizona, en by med mer enn 50 % arbeidsledighet. Hun er datter av Terry Piestewa og Priscilla «Percy» Baca Piestewa. Faren er Hopi indianer mens moren av mexikansk avstamning. De møttes i 1964 og giftet seg i 1968. Familien har en lang tradisjon med militærtjeneste, både faren og bestefaren var i US Army, faren tjenestegjorde i Vietnamkrigen fra 1965 til 1967.
Som barn fikk Lori Hopinavnet Köcha-Hon-Mana (norsk: Hvit-Bjørn-Jente).

Militærtjeneste

Hun vervet seg i militære for å forsørge sine to barn Brandon og Carla Whiterock, og primært få penger til å kjøpe et hjem til dem. Hun var i 507th Army Maintenance Company i Irak, og hun falt i et bakhold i Nasiriyah i Sør-Irak 23. mars 2003 med konvoien hun var med i. Hun var med i en Humvee som ble truffet av en rakettdrevet granat i venstre forhjul. 3 soldater i bilen ble drept, og Lori og venninnen, Jessica Lynch, ble tatt til fange, begge ble skadet i bakholdsangrepet. Lori døde kort tid etter på et lokalt irakisk sykehus av hodeskadene hun fikk. Jessica overlevde og ble befridd av amerikanske soldater mens hun var på sykehuset.

Hyllest

Lori fikk Purple Heart og Prisoner of War Medal, samt forfremmet fra Private First Class til Specialist post mortem. Myndighetene i Arizona offisielt omdøpte fjellet Squaw Peak til Piestewa Peak. Jessica Lynch ga datteren sin navnet Dakota Ann for å hedre venninnen som ble drept. I mai 2005 fikk Loris foreldre og barn et nytt hus av TV-programmet Extreme Makeover: Home Edition, som også bygget et møtelokale for krigsveteraner i Tuba City for å hedre indianske krigsveteraner.
Fylkesvei 3496

Fylkesvei 3496 går mellom Våje og Kvernvollen i Arendal kommune. Veien er 6,7 km lang.
Frem til 2019 hadde veien betegnelsen Fylkesvei 123.
Paraglenea

Utseende

Middelsstore (ofte 10-20 millimeter), sylindriske, mørke trebukker, gjerne med lyse tegninger. Antennene er oftest noe kortere enn kroppen. Kroppen er jevnbred.

Levevis

Larvene lever i levende stammer, mest på løvtrær. Noen kan gjøre betydelig skade og også drepe unge trær. De voksne billene gnager på bladene på larvenes næringstrær.

Utbredelse

Slekten er utbredt i Sørøst-Asia (det sørlige Kina, Vietnam, Thailand og Taiwan).
Skje

Skje (eller skei) er en type bestikk som brukes når en lager, serverer og spiser mat. Skjeer består av et flatt, stangformet skaft å holde i, og et oftest ovalt, skålformet endestykke eller blad, slik at en lett kan håndtere og få i seg mat som er flytende, finfordelt eller har en løs konsistens, for eksempel supper og grøt. Skjeer brukes også til å røre, øse og strø med. 
Skje kan også brukes om andre redskaper som likner på en spiseskje, for eksempel støpeskje, skje brukt i veving og fiskesluk som er formet som et skjeblad. Ordet stammer fra det norrøne skeið.

Historikk

Skjeer som spiseredskap er svært gamle. De ble utviklet allerede i steinalderen ved at en lagde flate spiseredskap eller forlenget skaftet på en bolle eller øse. I lang tid var skjebladet rundt som på en øse, og ofte ganske flatt. Først i barokken på 1600-tallet fikk skjeene  sin velkjente form med et ovalt blad.
Vanlige folk brukte skjeer som var laget av tre, for eksempel beinved (Euonymus), buksbom eller einer, eller av horn. Til gjengjeld var en skje, og en kniv, et personlig redskap i motsetning til fellestingene på matbordet. Da det ble funnet opp billige legeringer på slutten av 1800-tallet, kunne en framstille skjeer industrielt. Det betød at alminnelige mennesker også kunne dekke bord uten at gjestene måtte ha med skjeer selv.
Hos de bedrestilte hadde en allerede lenge spist med skjeer av sølv, forgylt sølv eller gull. I en overgangsperiode da porselen var noe nytt og moderne, skulle skjeene ha skaft av dette materialet, men ellers har skjeer normalt vært laget av metall i ett stykke.

Typer

I dag finnes det skjeer i en lang rekke utforminger til vidt forskjellige formål. Ved borddekking til finere bruk er det vanlig at det som et minimum finnes egne skjeer til både suppe, dessert og kaffe eller te.
Av andre skjetyper kan nevnes små salt- og sukkerskjeer, barneskjeer, spiseskjeer, nøyaktige måleskjeer, dype iskremskjeer til å grave med, flate absintskjeer med hull, sauseskjeer og store anretningsskjeer.
Kakegafler og annet spesialbestikk kan være utformet som en mellomting mellom skje og gaffel ved at gaffelbladet er bredt og buet eller skjebladet har tagger.
Enkelte steder har det vært tradisjon at brudepar spiser bryllupsgrøt med brudeskje eller dobbeltskje.

Materiale

Skjeer i vesten er gjerne laget av metall, som stål eller sølv. Det har også vært vanlig å skjære ut skjeer i tre eller horn, eller å støpe dem av tinn. Lette skjeer av aluminium er billige, men for myke og leder varmen for mye til at de passer til glovarm mat. I Øst-Asia har man helst benyttet skjeer av porselen. I nyere tid er engangsskjeer av plast og andre kunststoffer kommet til.
Smedlund

Smedlund er ei grend i Bagn og en grunnkrets i Sør-Aurdal kommune i Oppland.
Veidele mellom Europavei 16 og privat bomvei ved Langedrag bru og vei opp åsen på østsiden av elva til bygda Leirskogen med fylkesvei som så deler seg og går sørover mot Høljarast i Etnedal og nordover mot veien mellom Bagn og Bruflat. Rett nord for grenda vei opp Lundebygda og bomvei videre til Buvatnet og vei videre til Hedalen, Nesbyen og Gol.

Næringsliv

Solvoll trevare på østsiden av elva som produserer bygningsartikler og Promek mekanisk verksted ved siden av europaveien som selger og reparerer landbruksmaskiner og produserer beslag og artikler for hytter.
Langedrag camping på østsiden av elva har plass for campingvogner og utleiehytter.
The Sweet Escape

The Sweet Escape er det andre albumet til popsangerinnen Gwen Stefani.
Macrocentrinae

Utseende

Middelsstore, oftest slanke og langbeinte snyltevepser. Hunnene har vanligvis et langt eggleggingsrør.

Levevis

De er parasitoider som snylter på larver av sommerfugler. De mindre artene utvikler seg gjerne gregarisk (mange larver i én vert), alle sannsynligvis ved polyembryoni hvor ett egg deler seg til mange larver.
Furupåfuglspinner

Utseende

En stor (vingespenn 90 – 130 mm), gulbrun spinner med runde, hvite, gule og svarte øyeflekker på begge vingepar. Et område ved vingeroten og ytterkanten av bakvingen er gule.
Murchisonfallene

Historie

I 1860-årene ble Samuel og Florence Baker de første europeerne som fant fossene. Baker kalte dem opp etter Sir Roderick Murchison, president for Royal Geographical Society. Fossene låner navn til den omkringliggende Murchisonfallene nasjonalpark.
Deler av filmen Afrikadronningen (1951) ble tatt opp ved Murchisonfallene.
Ernest Hemingway krasjet et fly nedstrøms fra Murchisonfallene i 1954.
Under regimet til Idi Amin på 1970-tallet ble navnet endret til Kabalega Falls, etter omukama (kong) Kabalega av Bunyoro, selv om dette aldri ble lovlig vedtatt. Navnet ble endret tilbake etter Idi Amins fall.
FIFF

FIFF (akronym for fag, individ og fellesskap i fokus) er et nettbasert dokumentasjonssystem pedagogisk laget for læring og kvalitetssikring. Systemet er tilrettelagt først og fremst for behovene i fag- og yrkesopplæringen. FIFF brukes av skoler, bedrifter, opplæringskontorer og høgskoler.
FIFF ble etablert i 2004 sammen med en doktorgradsstudie i yrkespedagogikk av Grete Haaland Sund. Hun påpekte i sin studie som hun forsvarte i 2005, et behov for et nettbasert system tilpasset yrkesopplæringens behov med tanke på visuell dokumentasjon, erfaringsdeling og, kvalitetssikring av opplæring, samt livslang læring. VOX støttet idéen og bidro til utviklingen av læringskonseptet FIFF.
Christian Corrêa Dionisio

Landslaget

Christian Corrêa Dionisio spilte 11 landskamper for Brasils herrelandslag. Han ble tatt ut i Brasils tropp til Copa América 1999 og FIFA Confederations Cup 1999.
Enema of the State

Enema of the State er det tredje studioalbumet til det amerikanske bandet blink-182. Albumet ble gitt ut i juni i 1999 og regnes som gjennombruddsalbumet til bandet.
Belsnickel

Belsnickel, også kalt Belschnickel, Belznickle, Belznickel, Pelznikel og Pelznickel (pelzen betyr «pryle», mens Nickel er kjæleform av Sankt Nikolaus på samme måte som Nisse) eller Pelzmärtel, også kalt Pelzemärtel, Pelzermärtel, Pelzamärdl og Pelzmartin (Märtel er kallenavn på Sankt Morten, Martin av Tours), er navn på en oppdiktet skikkelse som opptrer som tradisjonell gaveutdeler i førjulstida i henholdsvis regionen Pfalz i den sørvestre delen av Tyskland langs Rhinen, Saarland og Odenwald-området i Baden-Württemberg og i regionen Franken. 
Belsnickel og Pelzmärtel blir tradisjonelt framstilt som en gammel mann, gjerne kledt i pels. Han kommer med gavesekken til barna på Nikolaustag (nilsmesse) 6. desember eller på Martinstag (martinsdag eller mortsensmesse) 11. november. De lydige og snille har tradisjonelt fått nøtter og frukt, mens uskikkelige barn har fått smake kjeppen. 
Skikken med Belsnickel er også blitt videreført blant barnefamilier i Pennsylvania Dutch-miljøet i USA, det vil si blant etterommere av tyske immigranter i deler av landet. Der er Belsnickel en skummel figur som legger kullbiter i julestrømpene til barna dersom de ikke har vært snille. 
Belsnickel er i slekt med andre juleskikkelser som er gaveutdelere og hjelpere til Sankt Nikolaus i europeisk folklore, for eksempel Knecht Ruprecht i Nord-Tyskland, djevelbukken Krampus i Østerrike og «negerslaven» Zwarte Piet i Nederland.
Amursk

Amursk (russisk: Аму́рск) er en by i Khabarovsk kraj i Russland. Den ligger på venstre bredd av elva Amur, rundt 60 km nordøst for Khabarovsk og 60 km sør for Komsomolsk-na-Amure. Innbyggertall: 47 759 (folketelling 2002).
Amursk ble grunnlagt i 1958. Bystatus ble innvilget i 1973.
Konverteringsrate

Konverteringsrate, eller konverteringsfrekvens, er et forholdstall mellom antall besøkende på et nettsted og antall ønskede hendelser. En hendelse kan typisk være salg, registrering, forespørsel eller nedlasting. 
Eksempel: et nettsted med 1000 besøkende og 10 salg gir en konverteringsrate på 1 %. 
Det er vanlig å måle konverteringsraten per trafikkilde. På den måten kan konverteringsrate brukes som et måltall på hva som er effektiv/lønnsom markedsføring på internett.
Besøkende-parameteren som brukes for å regne konverteringsraten, blandes ofte med parameteren antall besøk. Om eksempelvis én besøkende er inne på et nettsted tre ganger, vil det telle som tre besøk, men én besøkende. Det er omdiskutert hva som er den riktige parameteren å bruke, men det har etablert seg en bransjepraksis å bruke besøkende.
Álvaro Odriozola

Landslaget

Han ble tatt ut i Spanias tropp til VM i fotball 2018 i Russland.
Antilla

Antilla er en forestilling skrevet av Alex Scherpf, som ble spilt i Kjuttaviga  i Kristiansand Dyrepark sommeren 1995, med premiere 10. juli og ble spilt og med til 22. juli.
Forestillingen ble spilt som en erstattning for Kaptein Sabeltann-stykkene, siden Terje Formoe var i konflikt med Kristiansand Dyrepark dette året. Forestillingen ble kun spilt denne ene sesongen, Kaptein Sabeltann dukket opp sommeren etter.   Forestillingen var heller ikke noe suksess, femti prosent av billetene var solgt på  premieredagen.  Forestillingen fikk terningkast tre av VG.
Fred Erentz

Karriere

Erentz spilte for Newton Heath i ti sesonger, mellom 1892 og 1902. Første kampen for klubben fant sted 3. september 1892, da laget møtte Blackburn Rovers. Ha la opp etter sesongen 1901/02 på grunn av en kneskade, like før klubbens navnebytte til dagens Manchester United. Erentz hadde sammenlagt 310 kamper og ni scoringer for klubben, 280 av kampene og samtlige av scoringene i serien.

Privat

Erentz bror, Harry Erentz, var også fotballspiller i Newton Heath. Erentz' far var dansk.
Caffè Aragno

Palazzo Marignoli

Senere kjøpte Marignoli den rivningstruede bygningen som skilte Caffè Aragno fra Via del Corso. Bygningen ble revet, men til tross for reguleringsplanen av 1883 om utvidelse av trikkesporene fikk han i 1888 likevel oppført den imponerende fasaden som vender ut mot Via del Corso.
I de første tiårene av 1900-tallet var kafeen et fast møtested for forfattere, kunstmalere, journalister og politikere, både parlamentarikere og ministre. Frem til kafeen ble renovert i 1932 hadde den sin storhetstid med en rekke kulturelle arrangementer. De intellektuelle møttes i det røykfylte tredje værelset for å diskutere litteratur, romersk kultur og ideologier. Orio Vergani omtalte de diskusjonene som fant sted her som de "aller helligste av litteratur, kunst og journalistikk" (Orio Vergani, 1938). Blant stamgjester var Vincenzo Cardarelli og Antonio Baldini, Filippo Tommaso Marinetti, Emilio Cecchi, Ardengo Soffici, Giuseppe Ungaretti, Carlo Sokrates, Soft Ardengo, Pasqualina Rapisarda, Mario Broglio, Armando Ferri, Quirino Ruggeri, Roberto Longhi, Riccardo Francalancia, brødrene Bragaglia, Leonardo og Mario Pannunzio Sinisgalli, Aurelio Saffi, Bruno Barilli, m.fl. Amerigo Bartoli sørget i 1930 for å få foreviget et øyeblikksbilde fra kafélivet. Hans maleri, Gli Amici al caffè, vant førstepris ved Venezia biennalen, og befinner seg i dag ved The National Gallery of Modern and Contemporary Art i Roma.
I fascistenes regjeringstid i Italia ble det bestemt at folk, for å unngå trengsel og store folkemengder foran vinduene, måtte gå langs høyre fortau om de skulle i retning Piazza del Popolo, og på venstre side dersom de vandret mot Piazza Venezia. I 1955 ble kafeen solgt til Alemagna, og er siden den gang blitt totalt ombygd.
Scenografi

Det greske teateret

Teater kommer av teatron som betyr skueplass. Det greske teateret brukte i begynnelsen enkle tribuner av tre med naturen som bakgrunn. Senere ble teatrene bygget i naturlige skråninger for å lage et amfi. Skuespillet fant sted på orchestra. Orchestra var opprinnelig en rund danseplass for kultiske opptog. Inn til spilleplassen, orchestra, gikk det to veier, parados. Det greske teateret hadde tre skuespillere i tillegg til koret. Førsteskuespilleren, 'protagonisten', spilte den viktigste rollen i alle scenene. Dette betyr at den samme skuespilleren i den ene scenen kunne spille Oedipus, mens i den neste ville han spille Iokaste. Bak orchestra kom det derfor til en liten bygning, 'skene' (telt eller hytte). Denne fungerte i begynnelsen kun som lager og skifterom for skuespillerne. Etterhvert som dramaene ble mer avanserte øket denne bygningen i omfang og betydning. Den fikk flere dører og forsiden 'proskenion' kunne bli dekorert med malte paneler: Scenografi.
Den lokale interstellare skyen

Den lokale interstellare skyen er den interstellare skyen omtrent 30 lysår i diameter som jordens solsystem for tiden beveger seg gjennom. Solsystemet atnats å ha gått inn i den interstellare skyen ved et tidspunkt mellom 44 000 og 150 000 år siden og forventes å forbli i den i ytterligerer 10 000–20 000 år. Skyen har en temperatur på ca. 6 000 °C, omtrent samme temperatur som overflaten på solen. Skyen er svært tynn, med 0,1 atomer per cm³; omtrent en femtedel av tettheten i det galaktiske interstellare materiet (0,5 atomer per cm³), men dobbelt så mye som gassen i den lokale boblen (0,05 atomer per cm³). Den lokale boblen er et område med lav tetthet i det interstellare materiet hvor den lokale interstellare skyen er et lite, men tettere omtåde. Til sammenligning har jordens atmosfære 2,7×10¹⁹ molekyler per cm³ ved STP.